Tiramisuδάρα

Τι χρειαζόμαστε:

 * 400 γρ. έτοιμα σαβαγιάρ
 * 500 γρ. Mascarpone
 * 150 γρ. ζάχαρη άχνη
 * Βανίλια
 * Ξύσμα από 1-2 μανταρίνια
 * 4 κρόκοι αυγού
 * 4 ασπράδια αυγού
 * 50 γρ. κρυσταλλική ζάχαρη
 * 500 γρ. γάλα
 * 1 φλιτζάνι του καφέ δυνατό espresso ή αν δεν έχουμε εσπρεσιέρα, 2 κουταλιές της σούπας στιγμιαίο καφέ ή 2 κουταλιές της σούπας κακάο (100%)
 * 60 γρ. Κονιάκ ή Baileys ή Kahlua ή Κρασί ή ότι άλλο λικέρ σας αρέσει
 * Κακάο (100%) για πασπάλισμα
 * 2 βαθιά μπολ, 1 μεγάλο βαθύ πιάτο, 1 κατσαρολάκι, 1 πυρέξ (35x24 ήταν το πυρέξ που χρησιμοποίησα εγώ και τιγκάρισε) ή αντίστοιχου μεγέθους ταψί

Προετοιμασία:

 * 1) Χωρίζουμε τα ασπράδια από τους κρόκους σε δύο βαθιά μπολ.
 * 2) Στο μπολ με τους κρόκους ρίχνουμε την ζάχαρη άχνη, τη βανίλια και το ξύσμα από τα μανταρίνια και χτυπάμε για τουλάχιστον 10 λεπτά ώστε να πάρουμε μια αφράτη λευκή κρέμα.
 * 3) Στο μπολ με τα ασπράδια ρίχνουμε την κρυσταλλική ζάχαρη και χτυπάμε καλά με το μίξερ ώστε να πάρουμε μια αφράτη μαρέγκα.
 * 4) Ρίχνουμε το γάλα σε ένα κατσαρολάκι και προσθέτουμε τον espresso ή τις 2 κουταλιές σούπας στιγμιαίο καφέ ή κακάο. Βράζουμε και ανακατεύουμε μέχρι να ζεσταθεί (να αρχίσει να βγάζει ατμό, αλλά μην αρχίσει να κοχλάζει. Αν έχουμε κακάο, σιγουρεύουμε πως το κακάο έχει λιώσει).
 * 5) Αφού το γάλα ζεσταθεί, το αδειάζουμε σε ένα βαθύ πιάτο και προσθέτουμε και το κονιάκ (ή κρασί ή Baileys αν δεν έχουμε κονιάκ).
 * 6) Στο μπολ με τους κρόκους και την άχνη προσθέτουμε και το Mascarpone και συνεχίζουμε το χτύπημα για άλλα δύο λεπτά.
 * 7) Αφήνουμε το μίξερ στην άκρη για πλύσιμο (τέλος με το μίξερ), και παίρνουμε ένα κουτάλι ή μία σπάτουλα σιλικόνης! Αυτό είναι πολύ σημαντικό γιατί αλλιώς η κρέμα θα βγει σαν νερό αν χτυπηθεί με το μίξερ. Ρίχνουμε τη μισή μαρέγκα μέσα στο μείγμα με το Mascarpone και τους κρόκους, και ανακατεύουμε σιγά σιγά με το κουτάλι. Ρίχνουμε και την υπόλοιπη μαρέγκα και συνεχίζουμε το ανακάτεμα με το κουτάλι μέχρι να έχουμε μια ομογενοποιημένη κρέμα.
 * 8) Βουτάμε τα μισά από τα σαβαγιάρ στο γάλα (ίσα ίσα που τα βάζουμε μέσα, τα γυρνάμε και τα βγάζουμε... Αν μείνουν αρκετά δευτερόλεπτα σκορπίζουν) και φτιάχνουμε μια στρώση να καλυφθεί το πυρέξ. Ρίχνουμε τη μισή από την κρέμα και απλώνουμε ομοιόμορφα με ένα κουτάλι ώστε να καλυφθεί η πρώτη στρώση από σαβαγιάρ. Βουτάμε και τα υπόλοιπα σαβαγιάρ και τα βάζουμε πάνω από την κρέμα. Καλύπτουμε ομοιόμορφα με την υπόλοιπη κρέμα.
 * 9) Βάζουμε το πυρέξ στο ψυγείο για τουλάχιστον 2-3 ώρες (ιδανικά, το αφήνουμε ένα βράδυ).
 * 10) Κόβουμε σε κομμάτια και τα βάζουμε σε πιάτα. Πασπαλίζουμε με μπόλικο κακάο (100%). Σερβίρουμε!